**PROJEKTBESZÁMOLÓ**

**„Cool-turizmus” Prágában -** 2018-1-HU01-KA102-047337

Intézményünk első alkalommal nyújtott be Erasmus+ szakképzési pályázatot 2017 februárjában, amelynek eredményeként 2019. március 2. és március 24. között 8 turisztika szakos diákunk töltött három hetes szakmai gyakorlatot Prágában.

A programban koordinátorként és kísérőtanárként vettem részt. A nyolc diák mellé csak 1 kísérőtanár kinttartózkodását támogatta a nemzeti iroda, ezért hogy a feladatokat és a terheket megosszuk, a gyakorlati idő felénél Kiss Gábor kollégám váltott fel.

A programot több okból indítottuk: elsődleges szándékunk volt az intézményünkben 2017-ben újonnan indult nyelvi előkészítő képzés népszerűsítése, illetve, hogy az itt tanuló diákoknak külföldön biztosítsunk nyelvgyakorlási lehetőséget, továbbá a szintén új ágazati képzés, a turisztika, népszerűsítése. Hosszú távú célunk az intézmény beiskolázási mutatóinak javítása, illetve az iskolánkban folyó nevelés és oktatás színvonalának fejlesztése, tanulóink munkavállalási esélyének növelése.

A programon való részvétel egyfajta érdem, melynek elnyeréséhez a diákokat több szempont alapján szűrtük meg, mint például: tanulmányi eredmény, nyelvtudás, motiváció, szakmai rátermettség, olyan személyes tulajdonságok, mint önállóság, problémamegoldó képesség. Ezeket a mutatókat osztályzatok, osztályfőnök és szaktanárok véleménye, valamint motivációs levél alapján mértük és értékeltük, pontozólap alapján. A döntést az osztályfőnök, szaktanárok, iskolavezetés és a programkoordinátor együtt hozták meg.

Ezt követően kezdtük meg a diákok felkészítését. Mivel nyelvi előkészítőt végzett diákokról van szó, a nyelvi felkészítésre külön támogatást nem kaptunk, ezért azt tanórai keretek között oldotta meg az angol nyelvtanár heti 4+2 (angol+szakmai angol) órában. Emellett a gyerekekkel mentálhigiénés szakember is foglalkozott, aki maga is részt vett Erasmus+ és EVS programokban, így saját tapasztalatait megosztva jó tanácsokkal tudta ellátni őket. Ezenkívül kulturális felkésztésben is részesültek, ahol heti egy órában ismerkedtek meg Csehországgal, fővárosával, Prágával, a főváros nevezetességeivel, tömegközlekedésével, a cseh kultúrával. Informatika órákon feltérképezték a különböző helyszíneket, internetes alkalmazások segítségével bejárták Prága utcáit, ezzel is megkönnyítve a kinti tájékozódást, a diákok nem egyszer emlékeztek vissza azokra a helyszínekre, amelyeket korábban már virtuálisan bejártak.

A partnercég kérésére Europass önéletrajzot készítettek, melyek alapján szétosztották őket a gyakorlati helyként szolgáló hotelekbe. Sor került az OLS nyelvi mérésre, a nemzetközi diák- és tanárigazolványok elkészíttetésére. Egyenpólót terveztünk és készíttettünk, melyet minden, a programmal kapcsolatos eseményen viseltünk.

A partnercéggel együttműködési megállapodást írtunk alá, illetve megszerveztük az utazást. Kiutazás előtt minden résztvevő kapott egy úgynevezett „Guide”-ot, mely tartalmazta Prága tömegközlekedési térképét, valamint egy „zsebszótárat” néhány alapvető cseh kifejezéssel.

Továbbá partnercégünk szülői értekezlet keretében további felkészítést tartott, ahol diákjaink és szüleik ösztöndíj megállapodást írtak alá, illetve választ kaphattak az esetlegesen felmerülő kérdéseikre. Ez alkalommal is kézhez kaptak egy információs füzetet, tartalmazva az alapvető információkat a program tartalmi elemeiről, fontos elérhetőségekről, információt a szállásról és a munkahelyekről.

A program végeztével visszajelzést kértünk a szülőktől és a diákok tanáraitól azzal kapcsolatban, hogy ők tapasztaltak-e bármilyen pozitív esetleg negatív változást a résztvevő tanulókkal, a programmal kapcsolatban. Ezeket a visszajelzéseket igyekszünk figyelembe venni a következő gyakorlat megtervezésekor, szervezésekor.

A program terjesztésére több csatornát is használtunk. Létrehoztunk egy facebook profilt, melyen – azóta is – figyelemmel lehet követni a programmal kapcsolatos eseményeket. Itt napi rendszerességgel osztottunk meg információkat a kinttartózkodás során, így népszerűsítve a projektet, valamint tájékoztatva a szülőket, barátokat, iskolatársakat.

A programot terjesztjük iskolánk honlapján <https://bnaszki.edu.hu/>, a beszámolóról a YouTube-on található videó: <https://www.youtube.com/watch?v=05JmzQd3QDI&feature=share>.

A pályázatról, annak elkészítéséről, a külföldi tartózkodásról és az elért eredményekről beszámolót tartottunk a tantestület részére, illetve bizonyos osztályokban, ahol ez tananyag, magáról az Erasmusról, a pályázat elkészítésének folyamatáról.

A résztvevő diákok 2019 májusában az iskola tanulóinak tartottak beszámolót, ahol részletesen elmesélték élményeiket, tapasztalataikat, ezzel is bíztatva őket, hogy bátran jelentkezzenek a következő évi nyertes pályázatunkra.

A pályázat lezárulása után is tervezzük a program népszerűsítését: pályaválasztó szülői értekezleteken, az évente Nyíregyházán megrendezésre kerülő Pályaválasztási Kiállításon, valamint a 2019 novemberében tartandó intézményi Nyílt Napon. Ehhez roll-up-ot készíttettünk, ezzel is színesebbé téve az élménybeszámolót.

Diákjaink az ünnepélyes tanévzáró keretében kapták kézhez a részvételi igazolásokat.

Összegezve elmondhatom, hogy a program minden tekintetben sikeresnek tekinthető, a diákok nagyon sok területen szereztek tapasztalatot, fiatal koruk ellenére igyekeztek megállni a helyüket a munkahelyen, sokkal magabiztosabbak lettek a nyelvhasználat terültén is.

A nyelvi kompetenciák fejlődése mellett betekintést nyerhettek a külföldi munkavállalás lehetőségeibe, egyik diákot visszahívták nyári munkavégzésre, míg másik diákunk, a külföldön szerzett tapasztalatoknak köszönhetően, 16 évesen egész nyárra munkát vállalt, turisztikai területen.

A projektünkben Europass mobilitási igazolványt használtunk, ezzel is mérhetővé téve a külföldön szerzett tapasztalatokat, az igazolással a kezükben nagyobb eséllyel tudnak elhelyezkedni, akár szezonális munkát vállalni.

Diákjaink számos személyiségbeli változáson mentek keresztül. A szülőktől online kérdőív segítségével kértünk visszajelzést a program kapcsán, ahol elmondták, hogy gyermekeik nagyon sokat önállósodtak, az osztályban tanító tanárok véleménye szerint (szintén online kérdőív alapján mérve) személyiségükben is nagyon sokat változtak, nyitottabbak lettek, talpraesettebbek.

Pedagógusként nagyon jó érzés volt látni, hogy a befektetett energia megtérült, mert a gyerekek rengeteg változáson mentek keresztül, nagyon sokat fejlődtek és jó volt megtapasztalni, hogy 15-16 évesen egy idegen országban jól boldogultak és megállták a helyüket.